***ჩექმებიანი კატა***

***მოქმედი პირები***

*გინცი - ჩექმებიანი კატა*

*გოტლიბი - უმცროსი ძმა*

*პრინცესა*

*მეფე*

*კაციჭამია*

*კამერდინერი*

*მზარეული*

*მეწაღე*

*ჯაშუში*

*პრინცი გაუგებარი ქვეყნისა*

*ლორენცი - უფროსი ძმა*

*ბარტელი - შუათანა ძმა*

*ლორენცის ცოლი*

*პრინცი აფრიკისა*

*პრინცი აზიისა*

*პრინცესას ძიძა*

*პრინცესას მოახლე*

*პრინცესას ფრეილინა*

*ფრანსუაზა*

*ნატალი*

*გრიმო*

*ჟაკი*

***ტავერნა***

***გრიმო -*** მაშ ასე, მეგობრებო, შევსვათ!

***ჟაკი -*** ლორენცს გაუმარჯოს! და მის მეუღლეს!

***ფრანსუაზა -*** გაუმარჯოს!

***ნატალი -*** გაუმარჯოს!

***ჟაკი -*** ერთი წელი გავიდა იმის შემდეგ, რაც გარდაიცვალა ჩვენი მეწისქვილე!

***გრიმო -*** ეჰ რა კაცი იყო, რა კაცი! მთელ სოფელს უვლიდა, ყველას უყვარდა...

***ფრანსუაზა -*** გაჭირვების დროს, ფქვილსაც გვაძლევდა...

***ნატალი -*** ყველას გვპატრონობდა... მშიერს არავის ტოვებდა... და...

***ჟაკი -*** და აი, ერთი წლის თავზე სიხარულმა შეგვკრიბა!

***გრიმო -*** შევსვათ!

***ცოლი -*** ლორენცი!..

***ლორენცი -*** მადლობა... მადლობა... პურმარილი არ მოგაკელით! არაფერიც არ დაგაკელით! რაც მამა გარდაიცვალა გავიდა ეს ერთი წელიც და აი, ქორწილია! შევსვათ!

***ცოლი -*** ლორენცი!..

***ლორენცი -*** გაჩუმდი დედაკაცო! დამთავრდეს ეს დღეც ბარემ და!.. მერე მე ვიცი!

***ცოლი -*** რა იცი ლორენცი?!

***ლორენცი -*** რა და მივაშავებ შუათანა ძმა ბარტელს მამის საქონელს და ჯანდაბამდე გზა ქონია! გავყრი სახლიდან ყველას! წელიწადი გავიდა? გავიდა! ქონება გაიყო? გაიყო! სახლი და მეურნეობა ჩემია! დანარჩენი ჭირსაც წაუღია!

***ბარტელი -*** ეჰ რა კარგად აგიწყვია ცხოვრება, ძმაო! სახლი, მეურნეობა, ცოლი... და მე? სამი სული საქონელი?! თვლა არ გცოდნია კარგად!

***ლორენცი -*** მე უფროსი ვარ, ესე იგი მე გადავწყვიტავ ვის რა ერგება!

***ბარტელი -*** შენ კი ხარ უფროსი, სამაგიეროდ რეგვენი ხარ! არ გეყო მამაჩვენის ქონებას აქამდე რომ ანიავებდი?!

***ლორენცი -*** შეირგე და წაეთრიე აქედან!

***ბარტელი -*** ახლავე გიჩვენებ სეირს!

***ჩხუბი***

***ბარტელი -*** კიდევ შევხვდებით!

***ბარტელი გადის***

***ლორენცი -*** დღეიდან მე ვარ აქაურობის ბატონ-პატრონი! ყველამ გაიგოს! შეავსეთ!

***ცოლი -*** ლორენცი! და ის, უმცროსი? გოტლიბი?

***ლორენცი -*** გოტლიბი? აჰ ეს გოტლიბი! მამას ყველაზე მეტად იგი უყვარდა - არც მე და არც ბარტელი! გოტლიბისათვის უნდოდა ყველაფერი ეანდერძა! ხოდა მამა აღარაა, და წავიდეს სადაც უნდა! წაეთრიოს და ის თავისი კატა თან გაიყოლოს - შესანიშნავი ნაანდერძავია მისთვის! მუსიკა!

***იწყება მუსიკა. ცეკვა.***

***ცოლი -*** ლორენცი! მემგონი უკვე გვიანია! სტუმრების წასვლის დროა...

***ლორენცი -*** ჰო! შეირგეთ შესარგები და წადით სახლებში!

***ლორენცი და მისი ცოლი გადიან***

***ნატალი -*** უნიათოები და უხეიროები! ეს ორი უფროსი ძმა ნამდვილად ღმერთს არ უქნია! ის უმცროსი უვლიდა მამას და მეურნეობას, სანამ ავადმყოფობდა ეს ჩვენი მეწისქვილე! დაიტირა კიდეც და ბოლო გზაზეც მან გააცილა ამ ორს კი მამა არც კი დაუტირიათ!

***ფრანსუაზა -*** ცხოვრებაში, თითი თითზე არ დაუკარებიათ, არაფერი უქნიათ... უმცროსი, გოტლიბი, კეთილი გულის ბიჭია, მაგრამ მეამიტია, ხო და დაჩაგრეს!

***გრიმო -*** ეგ როგორ?! საერთო არაფერი ერგო იმ საბრალო უმცროსს ძმას?

***ფრანსუაზა -*** არაფერი, გარდა კატისა!

***გრიმო -*** კატის?

***ნატალი -*** ჰო კატის! შენ უვლიდიო, და შენვე წაიყვანეო!

***გრიმო -*** ეგრე უთხრეს?

***ფრანსუაზა -*** ხო, ეგრე უთხრეს! უფროსმა სახლიდან გამოაგდო და შუათანამ ბოლო გროშებიც წაართვა!

***ჟაკი -*** ადამიანები კი არა, კაციჭამიები ყოფილან!

***გრიმო -*** მორჩით! ნუ ახსენებთ ამ არსახსენებელს! იყოს სადაცაა!.. მოდით აქ. ***(ჩურჩულით)*** და მართალია რომ სამეფოს საზღვრებთან ციხე-კოშკი რომ დგას, ეგაა კაციჭამიას ბუნაგი?!

***ნატალი -*** მართალია! ამბობენ, რომ მან ერთ მშვენიერ დღეს მეფის ჯარი მტლიანად გადასანსლა და გვერდით სამეფოს ჯარიც მიაყოლა!

***ფრანსუაზა -*** ჩვენმა მეფემაც ცადა, მეზობელი სამეფოების მეფე-ბატონების ჯარს არაერთხელ უცდია ამ საზიზღარის სასახლის დაპყრობა, მაგრამ უშედეგოდ!

***ნატალი -*** ის კაციჭამია ჯადოსნური ძალების ბრძანებელია! ჩვენმა მეფემ კი არა, სამყაროს სრულიად სამეფომ რომ გაილაშქროს, ვერ დაამარცხებენ!

***გრიმო -*** ბატონებო, და მართალია რომ ეს ჩვენი კაციჭამია ნებისმიერ დროს და ნებისმიერ წამს შესაძლებელია ნებისმიერ ცხოველად გადაიქცეს?

***ფრანსუაზა -*** მე პირადად არ მინახავს მაგრამ ამბობენ რომ შეუძლია!

***ნატალი -*** ცხოველად, ფრინველად, ზღვის ბინადრად და უმცირეს მწერადაც კი!..

***გრიმო -*** დაუჯერებელია....

***ჟაკი -*** დაგვიანდა, მეზობლებო... სახლებში წასვლი დროა...

***გრიმო -*** მართალია. შევსვათ და დავიშალოთ.

***შემოდის გოტლიბი***

***ჟაკი -*** გოტლიბ, მამაშენი კარგი კაცი იყო! გულიანი, მეზობლობაც იცოდა და მეგობრობა! ღმერთმა გაანათლოს მისი უკვდავი სული! ***(ჩანთიდან ჩიბუხს ამოიღებს და მიაწვდის)*** ეს შენ, გოტლიბ. სევდიანობის ჟამს, ეს ჩიბუხი ცხოვრებაზე დაგაფიქრებს და დარდებს გაგიქარწლებს!

***გრიმო -*** შიმშილითაც ერთად ვიშიმშილებთ, თუკი ზამთარი მძიმე გამოდგა! გული არ გაიტეხო გოტლიბ. ***(ქუდს მოიხდის)*** ესეც შენ ჩემგან - წვიმისაგანაც დაგიცაქვს და ქარისგანაც!

***ფრანსუაზა -*** ძვირფასო გოტლიბ, ყველამ ვიცით უფროსი ძმები როგორ მოგექცნენ,მაგრამ იცოდე ამ სოფელში ყოველი ქოხის კარი ღია იქნება შენთვის! ***(ჩანთიდან კატაბალახას ფესვს ამოიღებს)***

***ნატალი -*** ესეც შენ ჩვენგან - კატაბალახას ფესვია. სიბრაზეს მხიარულებად გადააქცევს ფორიაქს კი სიმშვიდედ! აბა ღმერთი შენსკენ!

***გადიან***

***გოტლიბი -*** ყველამ მიმატოვა, ლორენცს თავისი სახლი აქვს, ბარტელი საქონელს გაყიდის და აიწყობს ცხოვრებას, მე რა გავაკეთო? ეჰ, ჩემო ძვირფასო მეგობარო, დგება ჩვენი განშორების წამი. ზამთარი ძალიან ზიმე გველის, მე კი არაფერი მაბადია - არც სახლი, არც საჭმელი, ერთი გროშიც კი... მე კარგი პატრონი ვერ ვიქნები შენთვის, იქნებ მოძებნო სახლი, სადაც სიტბოს და ლუკმას არ მოგაკლებენ... წადი გაიქეცი შენ თავისუფალი ხარ.

***გინცი -*** მოგესალმები, მბრძანებელო სიბრძნით განთქმულო. ჩემო ძვირფასო გოტლიბ, გიყურებ, გიყურებ და რომ გიყურებ, ცრემლები მადგება თვალებზე!..

***გოტლიბი -*** ვინ?.. ვინ ლაპარაკობს?..

***გინცი -*** ვინ?.. ვინ ლაპარაკობს?..

***გოტლიბი -*** რა?.. გინც?! ეს შენ ლაპარაკობ?!

***გინცი -*** ვინ? მე?! აა, ხოო.. რა თქმა უნდა, მე ვლაპარაკობ. უფრო სწორად, მე... ვ-ლა-პა-რა-კობ!

***გოტლიბი -*** ღმერთო ჩემო! მემგონი შევიშალე...

***გინცი -*** არამგონია... შეიძლება უჭმელობის ბრალია, მაგრამ... არამგონია. მე მგონი საქმე იმაშია რომ უბრალოდ შენ საკუთარ თვალებს... ყურებს ვერ უჯერებ.

***გოტლიბი -*** არასოდეს მსმენია კატა ლაპარაკობდეს...

***გინცი -*** რა თქმა უნდა. როგორც ყველა მომაკვდავს, შენც იმ აზრზე ხარ რომ, ლაპარაკი არ შეგვიძლია.

***გოტლიბი -*** ღმერთო ჩემო... მთელი ცხოვრება მეგონა რომ ერთადერთი რისი გაკეთებაც შეგიძლია, თაგვებთან თამაში და შუადღემდე ძილია.

***გინცი -*** ღმერთო ჩემო... ადამიანებთან ურთიერთობა რომ არ იყოს მოსაბეზრებელი, იმდენს ვილაპარაკებდით... მაგრამ კმარა, უკვე დამღალე!..

***გოტლიბი -*** მაპატიე...

***გინცი -*** ძვირფასო გოტლიბ, მე თანახმა ვარ!

***გოტლიბი -*** რაზე ხარ თანახმა?

***გინცი -*** რას ჰქვია რაზე?! მე ვარ თანახმა, რომ დავრჩე შენთან ერთად და მეგზურობა გაგიწიო და , თუ კარგად მოიქცევი, საჭიროების შემთხვევაში ბატონსაც დაგიძახებ!

***გოტლიბი -*** ჩემთან ერთად დარჩე?! მე არაფერი მაბადია, ყველაფერი ხომ ჩემს ძმებს ერგოთ...

***გინცი -*** ძვირფასო გოტლიბ, მისმინე, შენ კარგი და კეთილშობილი ადამიანი ხარ! და აი, გადაგიშალე გული და თანახმა ვარ შენთან ერთად დავრჩე.

***გოტლიბი -*** გინც, ჩემო ძვირფასო მეგობარო...

***გინცი -*** მართლა კარგი ადამიანი ხარ, გოტლიბ. შენი ძმების მსგავსად არასოდეს მექაჩებოდი ულვაშებზე, ბნელ საკუჭნაოში არ მკეტავდი, ყინვაში არ მაგდებდი გარეთ, არ მირტყავდი პანღურს, არ მიქსევდი ძარლებს და ყოველთვის მიცავდი შენი ბოროტი ძმებსაგან. მაგრამ როგორ გითხრა... ცოტა მიამიტი ხარ... პირდაპირ რომ ვთქვა ჭკუით არ ბრწყინავ. დღევანდელ დღეს სხვა გაქანებაა საჭირო! ნუ გეშინია ძვირფასო გოტლიბ, მე ვიზრუნებ შენზე და დადგება ის დღე როდესაც შენ მიხვდები რომ ბედნიერი ხარ.

***გოტლიბი -*** ბედნიერი?..

***გინცი -*** უზომოდ ბედნიერი! მთავარია მენდო და დამიჯერო. გასაგებია?

***გოტლიბი -*** გასაგებია...

***გინცი -*** მაშ ასე, ყურადღებით მისმინე და ეცადე ზედმეტი კითხვებით არ დამღალო!

***გოტლიბი -*** კარგი...

***გინცი -*** მაშ ასე, პირველ რიგში მე მჭირდება ჩექმა!

***გოტლიბი -*** ჩექმა?

***გინცი -*** ჰო! ჩექმა!

***გოტლიბი -*** გინც, რად გინდა ჩექმა?

***გინცი -*** დამღალე! ეს უკვე მეორე ზედმეტი კითხვა იყო!

***გოტლიბი -*** ძვირფასო გინც, სად გინახავს კატა, რომელსაც ჩექმა აცვია?

***გინცი -*** ძვირფასო გოტლიბ, სად გინახავს კატა, რომელიც პატივს დაგდებს და ადამიანურად დაგელაპარაკება?! გაიქეცი და მეწაღე მომგვარე!

***გოტლიბი -*** ახლავე ძვირფასო გინც!

***გარბის***

***გინცი -*** კარგი ადამიანია ეს ჩემი პატრონი. კეთილშობილია, უბოროტო... მაგრამ სამწუხაროდ, დღევანდელ დღეს ასეთი ადამიანებისათვის ცხოვრება ძალიან გაჭირდა... ეშმაკობა და მოქნილობა! თუკი ეს შენ არ გაგაჩნია, მენდეთ, ძალიან, ძალიან რთული იქნება ამ სამყაროში ცხოვრება! მაგრამ, საბედნიეროდ, ბედისწერამ ჩემი თავი შეახვედრა! მე დავეხმარები გოტლიბს! მე დავეხმარები მას იყოს ბედნიერი და დარჩეს ასეთივე კითილშობილ და სპეტაკ ადამიანად!

***შემოდიან გოტლიბი და მეწაღე***

***მეწაღე -*** გამარჯობა უფროსო, აბა რით გამახარებთ?!

***გოტლიბი -*** პატივცემულო, არასოდეს შემიწუხებიხართ და აი..

***მეწაღე -*** მართალია... გაჭირდა ცხოვრება... ამდენი ხანია უსაქმოდ ვარ...

***გოტლიბი -*** ხოდა, საქმეზე გაწუხებთ, ერთი წყვილი ჩექმა უნდა შემიკეროთ!

***მეწაღე -*** მშვენიერია, აქეთ დაბრძანდით უფროსო, ზომასაც ეხლავე აგიღებ

***გოტლიბი -*** არა, არა. ჩექმა ჩემთვის კი არა ჩემი მეგობრისთვის მინდა.

***მეწაღე -*** რაა? კატისთვის?! ბატონო, ჩექმებიანი კატა სად გინახავთ?..

***გინცი -*** სადმე მოლაპარაკე კატა თუ გინახავს?

***მეწაღე -*** არა, ბატონო...

***გინცი -*** ჰო და, ორი სასწაული ერთად - მოლაპარაკე კატა, რომესაც ჩექმა აცვია - ეს მე ვიქნები!

***მეწაღე -*** კი ბატონო, დაბრძანდით! როგორი ჩექმა გნებავთ ბატონო?!

***გინცი -*** პირველ რიგში გრძელ ყელიანი, კარგ და მყარ ძირებზე, ფერი შემოდგომის ტყეს რომ გაგონებდეს, საცეკვაოდაც ვარგოდეს და სალაშქროდაც, ჰაერივით მსუბუქი იყოს მაგრამ სიარულისას მეორე სოფელშიც ისმოდეს ,,ჩექმებიანი კატა გინცი მოდისო’’. თან ისეთი იყოს გლეხის კაცს ხელი ჩამოართმევინოს, ბატონს კი ქუდი მოხადოს.

***მეწაღე -*** გასაგებია უფროსო, თვალის დახამხამებასაც ვერ მოასწრებ, შენი ჩექმა მზად იქნება

***გადის***

***გოტლიბი -*** ძვირფასო გინც, ამ ჩექმის შეკერვის ფული საიდან უნდა ვიშოვო?! უკანასკნელი გროშები ძმებმა წამართვეს...

***გინცი -*** გოტლიბ, გოტლიბ... ეს შენი სადარდებელი არაა. ცოტაც მოითმინე და ამ ჩექმის წყალობით, გროშებზე ფიქრს სამუდამოდ შეეშვები!

***შემოდის მეწაღე***

***მეწაღე -*** უფროსო, ჩექმა მზადაა, სწორედ ისეთი როგორიც მთხოვეთ, ამ ჩექმის პატრონს ისევე როგორც გლეხის ქოხის კარის ასევე სასახლის კარიბჭეს გაღება შეეძლება. შესანიშნავი ნახელავია!

***გინცი -*** შესანიშნავი ჩექმაა!

***მეწაღე -*** ფული, უფროსო?

***გინცი -*** ძვირფასო მეგობარო, საქმე იმაშია, რომ ფული ჯერ არ გვაქვს... მაგრამ გარწმუნებთ, ჩექმებიანი კატა, გინცი, მეფურად გადაგიხდით! ნისია?

***მეწაღე -*** ნისია, სხვისია!

***გინცი -*** გინცის სიტყვა, საკმარისია!

***მეწაღე -*** დაე, იყოს ნისია!

***მეწაღე გადის***

***გოტლიბი -*** და შენ გგონია? რომ ამ ჩექმების წყალობით მიაღწევ საწადელს?

***გინცი -*** მოითმინე ჩემო ბატონო, ბედნიერება ჩიტივითაა მას დევნა და დაჭერა უნდა.

***გოტლიბი -*** ძვირფასო გინც, შემიძლია დავიფიცო, სიბრძნით ბევრ ადამიანს აჯობებ!

***გინცი -*** აბა შენ რა გგონია? მე რომ მთელი დღე თვალდახუჭული ვწევარ, განა მძინავს! სინამდვილეში ამ დროს თვითშესწავლით და თვითგანვითარებით ვარ დაკავებული. მაშ ასე, ძვირფასო გოტლიბ, ძილის დროა. დაიძინე, ხვალ ბევრი საქმე გველის - მახლობლად ორ სასახლეს უნდა ვესტუმრო...

***გოტლიბი -*** სასახლეს?..

***გინცი -*** კიდევ ერთი კითხვა რომელიც თავს მატკიებს... ჰო! სასახლეს! დამიჯერე გოტლიბ, მენდე და ყველაფერი კარგად იქნება. დავიძინოთ.

***გოტლიბი -*** ძმებმა მიმატოვეს, მეგობარი ცხოვრებაში არ მყოლია და რას ვიფიქრებდი რომ ასეთ საჩუქარს მიმზადებდა ბედი. კატა რომელიც ფიქრობს და ლაპარაკობს და თან როგორ?! სასწაულია პირდაპირ. ნუთუ დღეიდან ყველაფერი კარგად იქნება?

***მეფის სასახლე***

***მეფე -*** ათასობით უფლისწული ხელს გთხოვდა, ფეხებთან გიგებდნენ სამეფოებს და უთვალავ სიმდიდრეს, შენ კი შვილო ჩემო, არცერთ მათგანს ყურადღების ღირსადაც კი არ თვლიდი. გვითხარი ჩვენს უდიდებულესობას რატომ იქცევი ასე?

***პრინცესა -*** ძვირფასო მამავ და მბრძანებელო, ყოველთვის მივიჩნევდი, დაოჯახების წმინდა კავშირი უპირველეს ყოვლისა სიყვარულით უნდა იქნას განპირობებული.

***მეფე -*** ჩემო საყვარელო შვილო, შენ როგორც ყოველთვის მართლი ხარ, მაგრამ გამიგე, მე ასაკში ვარ, დრო სულ უფრო და უფრო ჩქარა მიქრის, მე კი შვილიშვილები მინდა. მინდა ამ ბაღში მათი სიცილი ისმოდეს, მინდა ეს ბაღი ისევ სიცოცხლით აივსოს.

***პრინცესა -*** გეყოფა მამიკო, ჩემს გულს სიყვარული სწყურია ამ შტერ პრინცებს კი მხოლოდ ის შეუძლიათ რომ თავი სიმდიდრით მოიწონონ.

***მეფე -*** ვაიმე შვილო!.. არ დადგება შენი საშველი! წავალ! ჭამას მაინც გადავაყოლებ გულს! იმედია, დღეს მაინც მეღირსება კურდღლის ჭამა!

***გადის***

***პრინცესა -*** ვერ გამიგია, აქამდე ვერცერთმა პრინცმა ვერ აღძრა ჩემს გულში სიყვარულის ალი. ნუთუ ბედისწერა ასეთი უსამართლოა ჩემს მიმართ? და ნამდვილ სიყვარულს ვერასოდეს შევიცნობ.

***შემოდის გინცი***

***გინცი -*** მოგესალმებით მშვენიერო მეფის ასულო.

***პრინცესა -*** ვინ ბრძანდებით?

***გინცი -*** მე ლიტერატურის, ასტრონომიის, ფილოსოფიისა და სხვა დანარჩენი მეცნიერებათა მაგისტრი, ჩექმებიანი კატა გინც ლე გოტლიბი გახლავართ!

***პრინცესა -*** ჩექმებიანი კატა, რომელიც ლაპარაკობს... მემგონი შევიშალე... ლექსების წერაში გატარებულმა უძილო ღამეების ბრალია... თვალებს ვერ ვუჯერებ! თავი მტკივდება!..

***გინცი -*** დაუჯერეთ თვალებსაც და ყურებსაც! მზრუნველი მამათქვენისაგან სევდითა და ცრემლით აღსავსე წერილი მივიღე, სადაც ის აღწერს თქვენ სულიერ სიმარტოვეს და ლექსების წერაში გატარებულ უძილო ღამეებს.

***პრინცესა -*** ეს კი ნამდვილად დაუჯერებელია... მამიკო? მამაჩემს მე მგონი არაფერი ადარდებს გარდა მეზობლების გაცნობის, კულინარიის და მის სუფრაზე კურდღლების არქონის გარდა! ოჰ ეს კურდღლები! განა შეიძლება ყოველდღე ეჩხუბებოდე იმ საწყალ მზარეულს იმის გამო რომ მან სავახშმოდ კურდღელი ვერ მიართვა?!.

***გინცი -*** ლექსად!

***პრინცესა -*** ლექსად?

***გინცი -*** რა თქმა უნდა! ლექსად აღწერეთ თქვენი ეს სევდა!

***პრინცესა -*** სიამოვნებით... კრებულიდან „უძილო ღამეები“

---

---

---

***გინცი -*** ბრავო! ბრავო! რა რითმაა! რა მხატვრული სახეების კორიანტელი! პრინცესა! მე მეტი აღარ შემიძლია! დროა სიმართლეს ფარდა აეხადოს და გაგიზიაროთ ჩემი ვიზიტის ჭეშმარიტი მიზანი!

***პრინცესა -*** რას ბრძანებთ?!

***გინცი -*** ჩემი ბატონი, მარკიზ დე კარაბასი, რომელიც შეყვარებულია თქვენში უზომოდ, გიძღვნით ამ სტრიქონებს:

---

---

---

***პრინცესა -*** რა საოცრებაა!.. მშვენიერია... ნუთუ მან ეს სტრიქონები მე...

***გინცი -*** თქვენ, ჩემო უდიდებულესობავ... თქვენ... იგი თქვენს მსგავსად ათენებს თეთრად ღამეებს... აერია ძილი და კვების რეჟიმი... გახდა... გასუქდა... შემდეგ ისევ გახდა და ახლა იგი ისეთი გამხდარია, რომ... ცრემლებს ვერ ვიკავებ... თქვენ და მხოლოდ თქვენ შეგწევთ ძალა დაუბრუნოთ მას სიცოცხლე!

***პრინცესა -*** დამშვიდდით ძვირფასო მაგისტრო! დამშვიდდით! ასეთი მშვენიერი სტრიქონების პატრონი, ასეთი მგრძნობიარე სულის მატარებელი, ალბათ შესანიშნავი და გამორჩეული პიროვნება უნდა იყოს!..

***გინცი -*** არის! არის და არის! თქვენდამი სიყვარულმა აქცია იგი პოეტად! პოეტად და თავქარიან რომანტიკოსად!

***პრინცესა -*** ძვირფასო მაგისტრო, რა ამაღელვებელია! რა იქნება რომ ამ დღეებში ჩვენთან მარკიზ დე კარაბასთან ერთად გვეწვიოთ ვახშამზე? მამიკოს ძალიან გაუხარდება ახალი მეზობლის გაცნობა. მის ლექსებსაც დიდი სიამოვნებით მოვისმენთ...

***გინცი -*** ეს შეუძლებელია!

***პრინცესა -*** შეუძლებელია?!

***გინცი -*** დიახ! ეს შეუძლებელია! ჩემი ბატონი - მარკიზ დე კარაბასი ძალიან მორიდებულია!

***პრინცესა -*** რა საოცრებაა!.. რომანტიული... მორიდებული...

***გინცი -*** რომანტიული და უკიდეგანოდ მორიდებული! ასეთია ჩვენი მარკიზი! მაშ ასე, ჩემი მისია შესრულებულია! ახლა შინ უნდა დავბრუნდე - მარკიზს დავხედო მორიდებისაგან თავისი სამფლობელოების გაჩუქება არ დაიწყოს...

***პრინცესა -*** მისგან სამახსოვროდ?..

***გინცი -*** ა, ჰო! აი ეს... ეს თქვენ მისგან სამახსოვროდ ***(მისცემს გოტლიბის ჩიბუხს)***

***გადის***

***პრინცესა -*** ვერასდროს წარმოვიდგენდი, რომ სიყვარული ასე უეცრად მეწვეოდა... ჩემო მარკიზ! ამ წუთიდან ჩემი თავი შენ გეკუთვნის! შენია ყოველი ფიქრი და გრძნობა! შენ აავსე ჩემი გული სიყვარულის ნაზი გრძნობით და ამიერიდან იგი შენია.

***გადის***

***კაციჭამიას სასახლე***

***კაციჭამია -*** ჯანდაბას! ყველაფერი მომბეზრდა! ეი, ჯაშუშო! რა სიახლეებია ჩემს სამფლობელოში? იქნებ რომელიმე მეფე წამოვიდა ჩემთან საომრად? იქნებ რომელიმე სულთანის ჯარი გაილაშქრა ჩემს წინააღმდეგ?! მიპასუხე ! გადავსანსლავ! ყველას გადავსანსლავ! შენც კი გადაგსანსლავდი...

***ჯაშუში -*** თქვენი სასახლის კარიბჭესთან მოახლოებას ვერავინ ბედავს! ამ წუთისათვის თქვენს სასახლესთან სიმშვიდეა!

***კაციჭამია -*** ხოდა მომბეზრდა ყველაფერი! რატომ ავირჩიე ჩემი წინაპრების გზა?! სულაც არ მინდოდა ეს კაციჭამიობა! მე ხომ სცენისათვის ვარ შექმნილი! ეჰ, როგორ მინდა დრო უკან შემოვაბრუნო და შევცვალო ყველაფერი - დავოჯახდე და სცენას მივუძღვნა ცხოვრება! აბა, წარმოიდგინე! კაშკაშა აბრა წარწერით „დღეს და მხოლოდ დღეს! დაუვიწყარი სანახაობა! ფოკუსები! ილუზია და მაგია! ერთადერთი და განუმეორებელი!...“ ჯანდაბა!.. ***(ტირის)***

***ჯაშუში -*** ნუ ტირით! სამაგიეროდ თქვენი ყველას ეშინია! თქვენ, შიშისა და ტერორის იმპერია ჩამოაყალიბეთ! თქვენ ყველაზე საზარელი და შიშისმომგვრელი ხართ!

***კაციჭამია -*** რა აზრი აქვს ამას?! მე ხომ მარტო ვარ! სრულიად მარტო!

***ჯაშუში -*** ეჰ... აბა რა გეგონათ. ყველა გადასანსლეთ - მეზობლები... ახლობლები... ნათესავები... ძმაკაცები... დაქალები... კლასელები... სკოლელები...

***კაციჭამია -*** თუ არ მოკეტავ, შენ შემდეგი ხარ, მაგრამ ჯაშუშს რა მაჭმევს... ჯანდაბა!

***ჯაშუში -*** დამშვიდდით, გემუდარებით! ამ ყველაფერს თავისი დადებითი მხარე აქვს! გარდა ამისა, ყველაფერი შეიძლება მოხდეს და სასიკეთოდ შეიცვალოს. ეს ხომ თქვენ ხართ - საზარელი და შიშისმომგვრელი კაციჭამია!

***კაციჭამია -*** ნამდვილად ასე ფიქრობ?

***ჯაშუში -*** რა თქმა უნდა.

***კაციჭამია -*** შენ ფიქრობ, რომ ეს შესაძლებელია?

***ჯაშუში -*** ნამდვილად

***კაციჭამია -*** მართლა მართლა?

***ჯაშუში -*** აბსოლუტურად

***კაციჭამია -*** რამდენჯერ მიფიქრია ამაზე! რამდენჯერ მიოცნებია იმაზე, რომ ეს სიმარტოვე ოდესღაც დასრულდება! რამდენჯერ წარმომედგინა, რომ ამ სასახლის დარბაზებში ისმის პატარა კაციჭამიუკების სიცილი! რომ მე და ჩემი მეუღლე, ბავშვებით გარშემორტყმულნი, ბუხართან ვზივართ! მე მათ საშინელ ზღაპრებს ვუკითხავ, ისინი კი წივიან „კიდევ, მამიკო! კიდევ წაგვიკითხე!“ მაგრამ... ეჰ... ვის მოუნდება ჩემი ცოლობა?! ვის?!

***ჯაშუში -*** სხვათაშორის, თქვენო უსაზიზღრესობავ, არის სათანადო კანდიდატურა...

***კაციჭამია -*** რაო? რას ამბობ?!

***ჯაშუში -*** დიახ, დიახ. არც თუ ისე შორს. აქედან სულ რაღაც ნახევარი საათის საფრენ-სავალში ერთი პატარა სამეფო მეგულება. იქაურ მეფეს, მეზობლების გაცნობის და კულინარიის გარდა ერთი საზრუნავიც აქვს - მისი გაუთხოვარი ქალიშვილი.

***კაციჭამია -*** კულინარია?! გასაოცარია! გურმანი სიმამრი! ჩვენ გავუგებთ ერთმანეთს!

***ჯაშუში -*** დიახ! შესანიშნავი ვარიანტია!

***კაციჭამია -*** მაშ, რას ველოდებით?! მომიტანეთ ჩემი საზეიმო სამოსი და წინ, მომავალი სიმამრისა და პრინცესას გულის დასაპყრობად!

***ჯაშუში -*** ერთი პატარა წვრილმანი გამომრჩა...

***კაციჭამია -*** სთქვი! ჩქარა!

***ჯაშუში -*** საქმე იმაშია, რომ პრინცესა შეყვარებულია...

***კაციჭამია -*** რაო?!

***ჯაშუში -*** ვიღაც ბრიყვზე!..

***კაციჭამია -*** ეს პრობლემა არაა. მთავარია მამის კუჭის და გულის მოგება! მერე კი, გარდასახვის მაგიური ძალების მეშვეობით, მე შევიცვლი იერს და იმ ბრიყვად გადავიქცევი, ცოლად მოვიყვან, და საზეიმო ვახშამზე იმ შეყვარებულს გადავსანსლავ! აი ასე! ***(იცინის)***

***ჯაშუში -*** თქვენს სიცბიერეს საზღვარი არა აქვს! ***(იცინის)***

***კაციჭამია -*** ნუ... ბოლო-ბოლო თუკი ყოველივე გართულდა, სამივეს გადავსანსლავ და ეგაა! ***(იცინის)***

***ჯაშუში -*** შესანიშნავი გეგმაა!

***კაციჭამია -***  შენ, წადი და იქაურობა კარგად დაზვერე! მე კი მოვემზადები!

***ჯაშუში -*** ყველაფერი გასაგებია!

***ჯაშუში გადის***

***კაციჭამია -*** ესეც ასე! ისღა დამრჩენია დავტკბე პრინცესასთან ქორწინებით. ოჰ, ბედნიერებავ, ნუთუ ასე ახლოს ხარ!

***შემოდის გინცი***

***გინცი -*** მოგესალმებით პატივცემულო ბატონო!

***კაციჭამია -*** ვინ ხარ? როგორ აძლევ თავს უფლებას შემოიჭრა ჩემს სასახლეში და ოცნებები დამირღვიო?! ილოცე, შენი შეჭმის წამები გიახლოვდება!

***გინცი -*** ოოო! ნაინ! ნაინ! მე არის იმპრესარიო - მოლაპარაკე ჩექმებიანი კატა, გინც ფონ გოტლიბ! ძალიან გუტ იმპრესარიო! ძალიან ცნობილი იმპრესარიო! მე დადის მსოფლიო და ნიჭიერი მსახიობი უნდა ვიპოვოჩემი ახალი წარმოდგენისათვის!

***კაციჭამია -*** ერთადერთი რასაც შენ აქ იპოვი სიკვდილია! შეგჭამ! გადაგსანსლავ!

***გინცი -*** ოოო! მე შეცდომა მოვიდა აქ! მე მიტხრეს, რომ ეს კაციჭამია ფოკუსების ოსტატია, მაგრამ ეტყობა შევცდი! და თქვენ არ ოცნებობთ მსახიობობაზე და დიდ სცენაზე გამოსვლაზე! მე წავედი!

***კაციჭამია -*** მოიცა მოიცა! რაო, რას ამბობდი?!

***გინცი -*** ეტყობა სცენა თქვენთვის არაა! მე წავედი! ცხრა მთის იქეთ კიდევ ერთი კაციჭამია მეგულება - ამბობენ რომ სიმღერაში, ფოკუსებში და გარდასახვაში მას ბადალი არ ჰყავს!

***კაციჭამია -*** ერთი წუთით! ვინ?! ის აფერისტი და ვიგინდარა?! მას ფოკუსების კი არა, საკუთარი თასმების შეკვრაც კი არ შეუძლია! რა საშინელებაა! იმისთანა დილეტანტები უფუჭებენ სახელს მაგიისა და გარდასახვის დიდოსტატებს! სხვათაშორის ამ საქმის უბადლო შემსრულებელი თქვენ წინაა!

***გინცი -*** ასეთი უხეში მიღების შემდეგ, მე არ მჯერა, რომ თქვენ გუტ ფოკუს გაკეთება! მაგრამ მე გაჩუქა თქვენ ჩემო დრო ორი წამი რომ ფოკუს პოკუს ნახვა! გთხოვთ!

***კაციჭამია -*** მიბრძანეთ! რასაც ინებებთ, ყველაფერს გავაკეთებ! ჩემო ძვირფასო, ჩვენი გაცნობა ცუდი ნოტით დაიწყო და მე ვეცდები ახლავე ყველაფერი გამოვასწორო! გულის სიღრმეში თქვენც ალბათ ხვდებით იმას, რომ მე დიდი სცენისათვის ვარ შექმნილი! თანაც ცოლის შერთვას ვაპირებ, და ეს შესანიშნავი საჩუქარი იქნება ჩემი მომავალი მეუღლისათვის!

***გინცი -*** ცოლი?!

***კაციჭამია -*** დიახ. მეზობელი სამეფოს პრინცესას დავადგი თვალი და...

***გინცი -*** ოოო! გუტ გუტ! ძალიან გუტ! უკვე ვხედავ წარწერას „დღეს და მხოლოდ დღეს! დაუვიწყარი სანახაობა! ფოკუსები! ილუზია და მაგია! განუმეორებელი კაციჭამიების ოჯახი“ ოჯახური წარმოდგენები გუტ ბიზნეს! აბა, ჩემო კაციჭამიავ, მაჩვენე გუტ ფოკუს! კლასიკა - ქუდიდან კურდღელი კააჩინე!

***კაციჭამია -*** იხილეთ საოცრება! ამ ქუდიდან, კურდღელი გაჩნდება მალე! სუსტი ნერვების პატრონებს ვთხოვთ დახუჭონ თვალები ან სულაც დატოვონ დარბაზი! ჯან-და-ბა!

***გააჩინა კურდღელი***

***გინცი -*** ო ბრავო! ბრავო! გუტ გუტ! ძალიან გუტ! კურდღელი მე, წარმატება თქვენ! აინ ნიუანს! ბეჭედი!

***კაციჭამია -*** ბეჭედი?

***გინცი -*** თქვენი პირადი ბეჭედი. ნიშანი თქვენი დიდების! დავაკრათ კურდღელს და აფიშას! თქვენ მომავალ სიმამრს წავუღებ ამ კურდღელს მისი გულის მოსაგებად!

***კაციჭამია -*** ო! ჩემი საოჯახო ბეჭედი! ესეც თქვენ!

***გინცი -*** და წარწერა!

***კაციჭამია -*** რა წარწერა?

***გინცი -*** აფიშაზე თქვენი სახელი როგორ დავწეროთ? კაციჭამია მაყურებელს დააფრთხობს! მოვიფიქროთ სასცენო პსევდონიმი, მაგალითად - კარაბას!

***კაციჭამია -*** კარგი! შესანიშნავი სცენიური სახელია!

***გინცი -*** ო! ვერი გუტ! მოკლედ, ჩვენი წარმომადგენელი დაგიკავშირდებათ! თქვენ გელით სცენა და დიდება! მშვიდობით!

***გარბის***

***კაციჭამია -*** ჯანდაბას! ესეც ასე! მეტს ვერც კი ვინატრებდი! აწყობილი ოჯახური ცხოვრება... სავსე მუცელი და წარმატებული კარიერა! უკეთესს ვერც კი ვინატრებდი!

***მეფის სასახლე***

***მეფე -*** მზარეული მომგვარეთ!

***მზარეული -*** მოწყალეო ხელმწიფევ, გისმენთ და გემორჩილებით

***მეფე -*** ძვირფასო მზარეულო. ხელმწიფე, რომელსაც ქვეყნის მართვა აბარია, მუდამ კარგ ხასიათზე იყოს თორე კაციჭამიად გადაიქცევა! მე თქვენ გეკითხებით, ვის შესწევს ამის უნარი, თუ არა მის უსაყვარლეს მზარეულს! მე ხომ არცთუ ისე ბევრს ვითხოვ, მხოლოდ კურდღელს! ერთ პატარა, ჩასუქებულ კურდღელს! რა გახდა ერთი პატარა კურდღელი.

***მზარეული -*** შემიწყალეთ ხელმწიფევ, გეფიცებით რა არ გავაკეთე იმისათვის რომ თქვენთვის ერთი კურდღელი მაინც მეშოვნა მაგრამ არა - თითქოს ამოწყდნენ!

***მეფე -*** წადი აქედან და სანამ კურდღელს არ მიშოვნი აქ მოსული აღარ დაგინახო და იცოდე რომ შენი უსაყვარლესი ხელმწიფე მშიერია და მოწყენილი!

***შემოდის კამერდინერი***

***კამერდინერი -*** თქვენო უდიდებულესობავ! თქვენი ქალიშვილის ხელის სათხოვნელად შორეული ქვეყნებიდან პრინცები მობრძანდნენ!

***მეფე -*** მშვენიერია, ახლა კარგად გავერთობით!

***პრინცესა -*** მამიკო!

***შემოდის პირველი პრინცი***

***კამერდინერი -*** პრინცი შორეული აფრიკისა! მარგალიტებით სავსე სკივრი მოაქვს საჩუქრად!

***მეფე -*** აბა, რას იტყვი, შვილო?

***პრინცესა -*** მამიკო, მეშინია მისი...

***მეფე -*** არ ვარგა! შემდეგი!

***შემოდის მეორე პრინცი***

***კამერდინერი -*** პრინცი შორეული აღმოსავლეთისა! ტკბილეულობით სავსე ლარნაკი მოაქვს ძღვენად!

***მეფე -*** ისე უყურებ ამ ყმაწვილს, შვილო, რომ კბილი ამტკივდა?

***პრინცესა -*** მამიკო, ეს პრინცი კი არა, პრინცის ბაბუას უფრო ჰგავს...

***მეფე -*** მომიტევეთ, უფროსო! შემდეგი!

***კამერდინერი -*** არის კიდევ ერთი კანდიდატი... შორეული ქვეყნიდან მობრძანდა ცოტა დაბნეულია და მემგონი ჭკუითაც არ გამოირჩევა...

***პრინცესა -*** მამიკო, დავიღალე!

***მეფე -*** არსად გაუშვა! ახლავე მომგვარეთ! ცოტათი გავერთობი მაინც... რომელი ქვეყნიდანაა?

***კამერდინერი -*** ზუსტად არ ვიცი... მე, კარის ასტრონომმა და სამეფო გეოგრაფმა ვცადეთ რუკაზე მისი სამეფოს პოვნა, მაგრამ უშედეგოდ...

***მეფე -*** საინტერესოა! დაუძახეთ ერთი!..

***კამერდინერი -*** მობრძანდით თქვენო უდიდებულესობავ!

***შემოდის პრინცი***

***კამერდინერი -*** რომელიღაცა ქვეყნის პრინცი, მისი უდიდებულესობა!..

***მეფე -*** თქვენო უდიდებულესობავ! მობრძანდით! დაბრძანდით!

***პრინცესა -*** მამიკო, თავი ამტკივდა...

***მეფე -*** ცოტაც მოითმინე შვილო. აბა, რას იტყვით? რით გაგვახარებთ?

***პრინცი -*** მე?..

***მეფე -*** თქვენ!

***პრინცი -*** ჩვენ?..

***მეფე -*** არა, თქვენ.

***პრინცი -*** მე დავიბენი...

***მეფე -*** შტერი ყოფილა... ძვირფასო პრინცო, მინდა წარმოგიდგინოთ ნორჩი, უმანკო არსება, ამასთანავე შესანიშნავი მეოჯახე, უგანათლებულესი მანდილოსანი და უბრალოდ ჩემი შვილი! გეხვეწები შვილო ამასთნ მაინც მოიქეცი თავაზიანად, ბოლო-ბოლო შენს სანახავად ამ სიშორეზე ჩამოვიდა. მისი სამეფო ჩემს რუკაზე არც კი არის შემოხაზული, იქნებ შეხედო მაინც!..

***პრინცესა -*** თქვენი გაცნობით დიდად მოხარული ვარ...

***პრინცი -*** მშვენიერო პრინცესავ, თქვენი სილამაზის ამბავმა ჩემს სამეფომდეც მოაღწია და მე დაუყოვნებლივ გამოვეშურე თქვენსკენ რადგან პირადად დავრწმუნებულიყავი ამაში.

***პრინცესა -*** მამიკო თავი მტკივდება...

***მეფე -*** წარმოუდგენელია პირდაპირ, რამდენი სამეფო და რამდენი ქვეყანაა დედამიწის ზურგზე! რა თქვით? სად მდებარეობს ჩემი ქვეყანაო?..

***პრინცი -*** დიდებულო ხელმწიფევ, თუკი აქედან აღმოსავლეთის გზას გაუყვებით, მიხვალთ სოფლის ბოლომდე, ოღონდ არა იმ სოფლის სადაც კვირაობით საქონელი გაყავთ ბაზარში, არამედ იქ, სადაც შაბათობით წიწილები იყიდება იაფად, მერე იქიდან ხელმარცხნივ წახვალთ - ორი ბილიკია, ვიწრო და უფრო ვიწრო, ხოდა უფრო ვიწროს უნდა გაყვეთ მთებისკენ, მესამე გზაჯვარედინიდან მეორე გადასახვევი მარცხნივ... არა, მარცხნივ კი არა, მარჯვნივ, ივლით პირდაპირ და პირდაპირ, მერე ცოტათი ირიბად, ისე, რომ მზის ჩასვლისას, მზე მარცხენა თვალში გიჭყიტინებდეთ, გვერდს დაწყევლილ ტყეს აუვლით, ოღონდ არ უნდა აგერიოთ - ორია, ერთი სადაც შარშან დიდი მუხა მოჩეხეს და მეორე, სადაც სოფლის ქალები სოკოზე დადიან, აი ის პირველი არ გინდათ - მეორე ტყეს უნდა აუაროთ გვერდი და მიხვალთ ზღვამდე, ხოლო იქიდან, თუკი რა თქმა უნდა გაგვიმართლებს და პირდაპირი ქარი იქნება წელიწადნახევარში ჩემს სამეფოს მიადგებით.

***მეფე -*** ღმერთ ჩემო, კარის მეზობლები ვყოფილვართ! კარის ასტრონომს და სამეფო გეოგრაფს უნდა დავავალო ამის ამოხსნა, თორემ შენი არ იყოს, მეც თავი ამტკივდა!

***შემოდის კამერდინერი***

***კამერდინერი -*** თქვენო უდიდებულესობავ, ვიღაც უცხო არის მოსული და თქვენთან შეხვედრა სურს.

***მეფე -*** ვინ არის?

***კამერდინერი -*** ულვაშებით თუ ვიმსჯელებთ - კატაა! მაგრამ ჩექმა აცვია, შეხედავ და მიხვდები რომ დიდებული ვიღაცაა!

***პრინცესა -*** ჩექმებიანი კატა!

***მეფე -*** ჩექმებიანი კატა? ახლა მე დავიბენი... აბა შემოიყვანე, შევხედოთ.

***კამერდინერი -*** გემორჩილებით!

***შემოდის გინცი***

***გინცი -*** თქვენო უდიდებულესობავ, პრინცესავ, უცნაურო სტუმარო. მეზობელი სამარკიზოს ბატონი, მარკიზ დე კარაბასი, მოკითხვას გიძღვნით და თავისი უდიდესი პატივისცემის ნიშნად გიგზავნით ამ პატარა უგემრიელეს კურდღელს!

***პრინცესა -*** მამიკო, მამიკო! კურდღელი!

***მეფე -*** კურდღელს?! გესმით ხალხნო? ბედმა ისევ გამიღიმა, მობრძანდით ძვირფასო მეგობარო, ჩემო მხსნელო! მზარეული მომგვარეთ!

***შემოდის მზარეული***

***მზარეული -*** გისმენთ, თქვენო უდიდებულესობავ.

***მეფე -*** მზარეულო! მოდი აქ! რა არის ეს?

***მზარეული -*** ეს? ეს კურდღელია.

***მეფე -*** მე თვითონაც ვხედავ რომ ეს კურდღელია! მერე და რატომ არის აქ ეს კურდღელი?

***მზარეული -*** არ ვიცი... ალბათ... შემოიპარა...

***მეფე -*** ხედავთ, ხალხნო, შემოიპარაო! არა, სულელო, არა! ეს კურდღელი, რომელზეც ამდენი ხანია ვოცნებობ მე ამ პატივცემულმა ბატონმა მომართვა!

***მზარეული -*** უნდა დავაჯილდოვოთ! დავაჯილდოვოთ?

***მეფე -*** ხმა! კრინტი! ახლავე მიბრძანდი სამზარეულოში და ეს კურდღელი მომიმზადე!

***მზარეული -*** გემორჩილებით

***გადის***

***მეფე -*** რაო რა თქვი ? რა ჰქვიაო შენს ბატონს ?

***გინცი -*** მარკიზ დე კარაბასი.

***მეფე -*** ჩემო ერთადერთო და განუმეორებელო შვილო, თავში შესანიშნავი იდეა მომივიდა!

***პრინცესა -*** გულისყურით გისმენ, მამიკო!

***მეფე -*** შენ თავად იცი, როგორ მიყვარს ახალი მეზობლების გაცნობა, და რას იტყვი იმაზე, რომ ამ დღეებში ვეწვიოთ ჩვენი უსაყვარლესი მარკიზ დე კარაბასის სამფლობელოებს და პირადად გავიცნოთ იგი?!

***პრინცესა -*** სიამოვნებით, მამიკო! ბატონო ჩემო მე და მამა დიდი სიამოვნებით ვესტუმრებით თქვენს სამარკიზოს!

***გინცი -*** შესანიშნავი იდეაა! მაგრამ ამას რა ვუყოთ?..

***მეფე -*** ვის?

***გინცი -*** ამას...

***მეფე -*** ააა... ამას... ხო... მაშ ასე, ძვირფასო პრინცო, თქვენი წინადადება განიხილება უახლოეს დროში, კარგად ბრძანდებოდეთ! კამერდინერო!

***შემოდის კამერდინერი***

***პრინცი -*** მაგრამ მე...

***კამერდინერს პრინცი გაყავს***

***მეფე -*** მაშ ასე, ეს პრობლემაც მოგვარებულია! შვილო, გაემზადე. მე კი წავალ და ჩემს სალაშქრო მოსასხამს მოვისხამ! გამომყევით ჩემო ძვირფასო მეგობარო და გზად დაწვრილებით მომიყევით თქვენი ბატონის შესახებ!

***მეფე და გინცი გადიან***

***პრინცესა -*** რა აღელვებული ვარ! ნუთუ სულ მალე მე ვნახავ მარკიზ დე კარაბასს? ნუთუ აღსრულდება ის, რაზეც ამდენი ხანია ვოცნებობ და ჩვენს გულებში სიყვარული დაიდებს საბუდარს?! მარკიზ, მე მოვდივარ შენთან!

***გადის***

***ავანსცენა***

***შემოდის გინცი***

***გინცი -*** ეს რა თავსატეხი გამიჩინეს... აი მტკივდება უკვე! სასწრაფოდ უნდა ვიპოვოთ გამოსავალი! მეგობრებო, ყურადღებით მისმინეთ! ახლა, ამ გზაზე მეფის ეტლი ჩამოივლის. მეფე, პრინცესა და მათი ამალა ჩვენი გოტლიბის გასაცნობად მიდიან. მაგრამ თუკი აღმოაჩინეს რომ გოტლიბი უბრალო ბიჭია, რომელსაც არაფერი აბადია, საშინელება მოხდება! მთელი მიწები, კაციჭამიამ დაიპყრო, მაგრამ თუკი ვიყოჩაღებთ ამ მიწებს მას წავართმევთ და ისინი გოტლიბის გახდება! დავეხმაროთ გოტლიბს?!

***კიიი***

***გინცი -*** ძალიან კარგი! ჩემო უსაყვარლესო, პატარა მეგობრებო დროებით მთიბავებად უნდა გადავიქცეთ! გასაგებია? წარმოვიდგინოთ, რომ იქ სადაც ვართ, უზარმაზი მინდორ-ველია, ჩვენ კი სათიბში გამოსული მთიბავები ვართ! აბა, წარმოვიდგინოთ, რომ ვთიბავთ, აი ასე ***(აჩვენებს)*** ! გასაგებია?!

***კიიი***

***გინცი -*** მაშ ასე, როდესაც მეფე აქ გამოივლის, ჩემს ნიშანზე ვაჩვენოთ, ვითომ ბალახს ვთიბავთ! შემდეგ მეფე იკითხავს ვისიაო ეს მინდორ-ველიო და ვისთვის თიბავთო? და ჩემს ნიშანზე ყველამ ერთად უნდა ვუპასუხოთ - მარკიზ დე კარაბასისათვის! გასაგებია?

***კიიი***

***გინცი -*** მაშ ასე, აბა, ვცადოთ! წარმოიდგინეთ, ვითომ მეფე ვარ! რეპეტიცია! ეჰეი, მთიბავებო, ვისია ეს მინდორ-ველი და ვისთვის თიბავთ?

***მარკიზ დე კარაბასისათვის!***

***გინცი -*** შესანიშნავია! გოტლიბს გავაფრთხილებ დათქმულ ადგილას დამიცადოს - უკეთესი იქნება ჯერ არაფერი იცოდეს. აბა, მოემზადეთ და დაელოდეთ ჩემს ნიშანს! აი მეფეც! ჩემს ნიშანზე დაიწყეთ თიბვა, მე აქედან დაგეხმარებით და მერე განიშნებთ როდის ვუპასუხოთ მეფეს!

***იმალება***

***მეფე -*** შესანიშნავ განწყობაზე ვარ! ამინდი სწორად სალაშქროდაა ზედგამოჭრილი! მინდვრიდან ქარს ბალახის შრიალი მოაქვს და თითქოს ჩურჩულებს „კააააარაბას... სიიიიიძე“

***პრინცესა -*** მამიკო! უხერხულია...

***მეფე -*** კარგი, ჩემო საყვარელო დაუმორჩილებელო ასულო.

***გინცი -*** დაიწყეთ თიბვა!

***მეფე -*** ეს რა არი?! მთიბავები?! ეჰეი, მთიბავებო, ვისია ეს მინდორ-ველი?!

***გინცი დარბაზს ნიშანს აძლევს***

***მარკიზ დე კარაბასის***

***მეფე -*** რაო?! სასახლიდან გასვლას ვერ მოასწრებ, რომ მარკიზ დე კარაბასის სათიბებს მოადგები... ეს მიწები კაციჭამიასი მეგონა! გასაოცარია პირდაპირ!

***პრინცესა -*** რა მშვენიერია, მამიკო!

***მეფე -*** მართალია! მშვენიერია! მშვენიერი სასიძოა...

***პრინცესა -*** მამიკო!

***მეფე -*** ოჰ! მაპატიე, ჩემო ერთადერთო და განუმეორებელო! განვაგრძოთ გზა!

***გადიან***

***გამოდის გინცი***

***გინცი -*** შესანიშნავია, ჩემო მეგობრებო! გული მიგრძნობს რომ სულ მალე ჩვენი გოტლიბი, პრინცესა, მეფე, მე და საერთოდ ყველა ვისაც უხარია ჩვენი ბედნიერება შესანიშნავი ამბების მომსწრენი გავხდებით! მაგრამ მე მგონი მეფე ასე იოლად არ დაიჯერებს და განაგრძობს ლაშქრობას! განვაგრძოთ ჩვენი თამაში?!

***კიიი***

***გინცი -*** მაშ ასე, სულ მალე მეფე ზღვის პირს მოადგება და ჩვენ მეთევზეებად უნდა გადავიქცეთ! უნდა წარმოვიდგინოთ რომ აი ასე ვისვრით ბადეებს თევზის დასაჭერად ***(აჩვენებს)*** ! გასაგებია?!

***კიიი***

***გინცი -*** და როცა მეფე მოგვიახლოვდება და იკითხავს - ეჰეი მეთევზეებო, ვისია ეს ზღვა და ვისთვის იჭერთ თევზსაო, თქვენ უპასუხებთ...

***მარკიზ დე კარაბასისათვის***

***გინცი -*** ყოჩაღ! ვგიჟდები ჭკვიან ბავშვებზე! მაშ ასე! რეპეტიცია! წარმოიდგინეთ, რომ მეფე ვარ! ეჰეი მეთევზეებო, ვისია ეს ზღვა და ვისთვის იჭერთ თევზსაო?

***მარკიზ დე კარაბასისათვის***

***გინცი -*** შესანიშნავია! მოემზადეთ! აი მეფეც!

***შემოდის მეფე***

***მეფე -*** რა შესანიშნავი ამინდია. ზღვა მშვიდია, თოლიების ქაქანი ამ პატარა ტალღების ხმასთან ირევა და თითქოს ჩამშრიალებენ - მარკიშშშ... შშშიდზე...

***პრინცესა -*** მა-მი-კო!

***გინცი ნიშანს აძლევს***

***მეფე -*** ო! რა ხალხია აქ? მეთევზეები? ეჰეი მეთევზეებო, ვისია ეს ზღვა და ვისთვის იჭერთ თევზსაო?

***მარკიზ დე კარაბასისათვის!***

***მეფე -*** ცუდად ვარ! ყველაფერი ეს კაციჭამიასი მეგონა, და თურმე ეს მინდვრები და ეს ზღვაც მარკიზ დე კარაბასისაა?!შესანიშნავია! გადაწყვეტილია! მე მომწონს ეს მარკიზ დე კარაბასი! ძალიან ვღელავ მასთან გაცნობის წინ!

***შემორბის გინცი***

***გინცი -*** მიშველეთ! მიშველეთ!

***მეფე -*** რა ხდება?!

***გინცი -*** მორჩა! გათავდა! სიცოცხლემ აზრი დაკარგა! ჩემი ბატონი! ჩემი ბატონი!

***მეფე -*** ეს ხომ ის პატივცემული ბატონია!..

***პრინცესა -*** მაგისტრო, რა ხდება?!

***გინცი -*** თქვენ კითხულობთ რა ხდება?! ჯობია იკითხოთ რა არ ხდება ამ დაწყევლილ ქვეყანაში! ტერორისტები! ანარქისტები! სეპარატისტები! ჩემი ბატონი ყაჩაღების მსხვერპლი გახდა! ყაჩაღები! მტარვალები! დაესხნენ თავს და!.. გაძარცვეს. სულ გაძარცვეს. საერთოდ გაძარცვეს! წაიყვანეს მისი ეტლი, მისი ცხენები, წაიღეს მისი მდიდრული სამოსი და...

***მეფე -*** საშინელებაა! რას წარმოვიდგენდი რომ ამ ჩვენს განათლებულ საუკუნეში ასეთი რამეები ხდება...

***გინცი -*** როგორც ჩანს, ხდება, თქვენო უდიდებულესობავ!

***მეფე -*** მაშ ასე, ჩემი ეტლი და მოახლეები თქვენს განკარგულებაშია და თავს უფლებას მივცემ, დახმარება შევთავაზო და მის სასახლემდე მივაცილოთ მარკიზი!

***პრინცესა -*** შესანიშნავი აზრია, მამიკო!

***გინცი -*** როგორ გეკადრებათ! როგორ გეკადრებათ! თქვენ გგონიათ, რომ მარკიზი ასეთი ტრავმის შემდეგ დაენახება თავის ქვეშევრდომებს?! რას ბრძანებთ! მე არ დავუშვებ ამას! სანამ მისი სულიერი მდგომარეობა არ გაუმჯობესდება, მისი გამოჩენა სასახლეში კატეგორიულად აკრძალულია!

***მეფე -*** საქმე ასე ცუდათაა?

***გინცი -*** ჩემი საბრალო ბატონი... აქვე, მახლობლად... გაყინულ-გათოშილი... გაძარცული... და სრულიად მარტო!.. ოჰ! ბოროტო ბედისწერავ! იგი მარტოა!

***პრინცესა -*** აქვეა?! მარტო?! მაშ, რას ველოდებით!

***მეფე -*** მართალია! მოიყვანეთ სასწრაფოდ!

***გინცი -*** ახლავე!

***გარბის***

***მეფე -*** დამშვიდდი, ჩემო უსაყვარლესო შვილო! ყველაფერი კარგად იქნება!

***პრინცესა -*** მამიკო, იგი მარტოა და მას ცივა! კარგად აღარაფერი აღარ იქნება! ***(ტირის)***

***შემოდის გინცი***

***გინცი -*** რცხვენია...

***მეფე -*** ვის?

***გინცი -*** მარკიზს...

***პრინცესა -*** რატომ?..

***გინცი -*** აკი გითხარით - გაძარცვეს... ცხენი წაიყვანეს... ტანსაცმელი წაიღეს...

***მეფე -*** ოჰ! მაპატიეთ! ეს ნიუანსი სულ გამომრჩა - დღეს ზედმეტად აღელვებული ვარ!

***პრინცესა -*** როგორმე უშველეთ! მამიკო! მაგისტრო!

***გინცი -*** კარგი, მოვიყვან! ოღონდ რამე უცნაურობები თუ ილაპარაკა, არ შეიმჩნიოთ!

***პრინცესა -*** მთავარია, რომ იგი ცოცხალია!

***გინცი გარბის***

***პრინცესა -*** მამიკო

***მეფე -*** ჰა?

***პრინცესა -*** ნეტავ როგორია?

***მეფე -*** რავიცი მე, როგორია!.. დაიცადე ერთი წუთი და ნახავ!..

***პრინცესა -*** კარგი...

***შემოდიან გინცი და გოტლიბი***

***გინცი -*** თქვენო უდიდებულესობა მეფეო, მშვენიერო პრინცესა! ნება მომეცით წარმოგიდგინოთ, მარკიზ დე კარაბასი!

***პრინცესა -*** აჰ!.. მარკიზ!..

***გოტლიბი -*** აქ რაღაც შეცდომაა... მე მარკიზი არ ვარ! ვიღაცაში შეგეშალეთ!

***გინცი -*** ხო! რა თქმა უნდა! თქვენ მარკიზი არ ხართ! თქვენ ხომ უბრალო გლეხის ბიჭუნა ბრძანდებით!

***მეფე -*** ხო! რა თქმა უნდა! უბრალო გლეხის ბიჭუნა! რომელიც უბრალოდ ძალიან ჰგავს მარკიზს!

***პრინცესა -*** ასე რომც იყოს, ამას მნიშვნელობა არა აქვს...

***გინცი -*** განაგრძეთ...

***მეფე -*** ძვირფასო მარკიზ! შვილო! როგორ მიხარია, რომ გხედავ ცოცხალს! მე და ჩემმა ქალიშვილმა, შევიტყეთ თუ არა, ეს ამბავი, მაშინვე თქვენს დასახმარებლად აქ გავჩნდით! ნება მომეცით გაგაცნოთ - ნორჩი, უმანკო არსება, ამასთანავე შესანიშნავი მეოჯახე, უგანათლებულესი მანდილოსანი და უბრალოდ ჩემი შვილი!

***პრინცესა -*** მამიკო... ხო... ეს მე... მოხარული ვარ რომ გაგიცანით...

***გოტლიბი -*** მოხარული ვარ და ბედნიერი, რომ გაგიცანით, მშვენიერო პრინცესავ...

***გინცი -*** და მემგონი დადგა ის დრო, რომ ეს ორი მშვენიერი ქმნილება დავტოვოთ...

***მეფე -*** მართალია...

***მეფე და გინცი გადიან***

***პრინცესა -*** ძვირფასო მარკიზ...

***გოტლიბი -*** მშვენიერო პრინცესა, ნუ მეძახით ამას... მე მარკიზი არ ვარ... დაბადებიდან საზეიმო მუსიკის ნაცვლად, ჩიტების გალობა მაღვიძებდა. უთვალავი მსახურთა ჯარის ნაცვლად, ჩემი სახლი მეწისქვილე მამაჩემის მეგობრებით იყო სავსე, სადღესასწაულო ნადიმის მაგივრობას ნაკვერჩხალში ჩაყრილი კარტოფილი მიწევდა და გეფიცებით, ამას არაფერში გავცვლიდი...

***პრინცესა -*** მარკიზ... მაპატიეთ...

***გოტლიბი -*** გოტლიბი... უბრალოდ გოტლიბი... დამიჯერებთ თუ არა, მე ბედნიერი ვარ ახლა. იცით, იმის შემდეგ რაც მამაჩემი აღარაა ცოცხალი, დიდ სიმარტოვეს განვიცდი... ძმებმა მიმატოვეს, მეგობარი ცხოვრებაში არ მყავდა, მაგრამ ბედისწერამ ორი საჩუქარი გამიკეთა - მან მეგობარი მაპოვნინა და შემახვედრა თქვენი თავი... დღეიდან მე ბედნიერი ვარ

***პრინცესა -*** გოტლიბ... ბევრი სტრიქონი დაწერილა, ბევრი ლექსი თქმულა სიყვარულზე და ბედნიერებაზე. აქამდე მეგონა რომ მე ყველაფერი ვიცი და ყველაფერი მესმის, მაგრამ ოჰ, როგორ ვცდებოდი... ვერც ერთი ლექსი ვერ აღწერს იმას რასაც ვგრძნომ მე ახლა... და მე უბრალოდ მინდა გითხრა, მე ბედნიერი ვარ...

***გოტლიბი -*** ჩემო მშვენიერო...

***პრინცესა -*** გოტლიბ...

***გრუხუნი ხმაური. კაციჭამია***

***კაციჭამია -*** შენ და შენ! წინააღმდეგობის გაწევას აზრი არა აქვს! ჩემს სიძლიერესა და სიდიადეს წინ ვერ აღუდგებით! ჯანდაბას! დადგა ჩემი დრო! წამომყევით!

***კაციჭამია პრინცესა და გოტლიბი ქრებიან. შემორბიან მეფე მისი ამალა და გინცი***

***მეფე -*** შვილო! შვილო!

***გინცი -*** გოტლიბ! გოტლიბ!

***მეფე -*** წაიყვანა... ამ არამზადა კაციჭამიამ ჩემი პატარა გოგო წაიყვანა!

***გინცი -*** იფიქრე, გინც, იფიქრე... თქვენც იფიქრეთ, თქვენო უდიდებულესობავ!

***მეფე -*** მინდა მოვკრიბო აზრები, მაგრამ მეფანტება... გამირბიან ფიქრები! ოჰ, რა უძლური ვარ, მაგისტრო! რა უძლური!

***გინცი -*** თქვენო უდიდებულესობავ, მოწყენილობის და ფარხმლის დაყრის დრო არაა! მე მოვიფიქრებ რამეს, აუცილებლად მოვიფიქრებ! მე გადავარჩენ გოტლიბს და პრინცესას! თქვენ კი გაემზადეთ და მოემზადეთ!

***მეფე -*** აბა მომყევით!

***მეფე და მისი ამალა გადიან. გინცი გამოდის წინ. ავანსცენაზე***

***გინცი -*** სასწრაფოდ რამე უნდა ვიღონოთ... მაგრამ... მარტო მე ამას ვერ გავუმკლავდები. მე თქვენი დახმარება დამჭირდება! აბა, რას იტყვით? დამეხმარებით?

***კიიი***

***გინცი -*** კარგი! მე სასახლისკენ გავეშურები. ყურადღებით იყავით და ჩემ ნიშანს ელოდეთ! აბა, მე წავედი!

***კაციჭამიას სასახლე***

***შემოდის კაციჭამია. შემოყავს გოტლიბი***

***კაციჭამია -*** ჯანდაბას! ამაზე უკეთესს ვერც კი ვინატრებდი! დიდებული ნადავლი ჩავიგდე ხელში!

***გოტლიბი -*** შეგიძლია მე დამიტოვო, პრინცესა კი გაათავისუფლე!

***კაციჭამია -*** შენ არც თუ ისეთი ბრიყვი და ლაჩარი ყოფილხარ... რა დრო დადგა! წყეული კატა! ვერავის ენდობი!

***გოტლიბი -*** გთხოვ გაათავისუფლე პრინცესა! მე დამიტოვე!

***კაციჭამია -*** ვითომ რატომ? მე სულ სხვა გეგმები მაქვს!

***გოტლიბი -*** ამხსენი ეს ბორკილები და...

***კაციჭამია -*** არა, არა! აი რას ვიზამ ახლა მე. დავიწყებ იმით, რომ ჩემი ჯადოსნობის მეშვეობით, მე შენად გადავიქცევი და დაგემსგავსები ისე, რომ ვერავინ გაგვარჩევს! მერე მოვიყვან პრინცესას, ვეტყვი რომ კაციჭამია დავამარცხე და შევირთავ ცოლად.

***გოტლიბი -*** ეს არასოდეს მოხდება!

***კაციჭამია -*** მაგასაც ვნახავთ! და შენ საქორწილო ვახშმის მთავარი კერძი გახდები!

***გოტლიბი -*** არა!

***კაციჭამია -*** როგორ არა!

***გარდაქმნა***

***კაციჭამია (გოტლიბი) -*** მშვენიერია! მშვენიერზე მშვენიერია! ეჰეი! ჩემო საყვარელო პრინცესა!

***ჯაშუშს შემოყავს პრინცესა***

***კაციჭამია (გოტლიბი) -*** მორჩა! გათავდა! კაციჭამია დამარცხებულია! ჯანდაბას!

***პრინცესა -*** გოტლიბ! ჩემო!.. რა გჭირს, გოტლიბ?..

***კაციჭამია (გოტლიბი) -*** არაფერი, ჩემო საყვარელო! ეს ხომ მე ვარ, შენი გოტლიბი. კაციჭამია ვინც დაამარცხა...

***პრინცესა -*** გოტლიბ... ნუთუ ეს შენ ხარ?..

***კაციჭამია (გოტლიბი) -*** მე ვარ, მე! აბა ვინ ჯანდაბა უნდა ვიყო?!

***პრინცესა -*** შენთავს არ გავხარ... უცნაურად ლაპარაკობ და...

***კაციჭამია (გოტლიბი) -*** ჯანდაბას! რა თქმა უნდა უცნაურად ვილაპარაკებ! მე ხომ ამ წამს კაციჭამიას ვამარცხებდი!

***პრინცესა -*** გოტლიბ!

***კაციჭამია (გოტლიბი) -*** ჯანდაბას! მოვრჩეთ ამ სისულელეებს! უნდა მოვემზადოთ ქორწილისათვის!

***პრინცესა -*** შენ გოტლიბი არ ხარ... აქ რაღაცა ხდება! რაღაც ძალიან ცუდი!.. ვინ ხარ?! სადაა ჩემი გოტლიბი?! ვინ ხარ?!

***კაციჭამიას მოქცევა. გოტლიბის გამოჩენა***

***გოტლიბი -*** პრინცესა!

***პრინცესა -*** გოტლიბ!

***კაციჭამია -*** ჯანდაბას! კმარა ეს კომედია! მოდი აქ! კარგად მომისმინე. ყველაფერი იქნება ისე, როგორც მე ვიტყვი! შენ ჩემი ცოლი გახდები და თუკი ძალიან ნერვებს არ მომიშლი და ჭკუით მოიქცევი, შეიძლება ეს შენი შტერი გოტლიბი გადარჩეს! ძალიან კი ნატრობდა სიკვდილს შენი გადარჩენის ფასად, მაგრამ ჯანდაბას, გავუშვებ.

***პრინცესა -*** ჩემი გოტლიბი!.. მამაცი და უშიშარი გოტლიბი!..

***გოტლიბი -*** გაათავისუფლე! გემუდარები მე დამიტოვე, პრინცესა გაათავისუფლე!

***კაციჭამია -*** მაშ თქვენსას არ იშლით?! კარგი, დაე იყოს ასე! ან ჩემი იქნები ან არავისი! მოემზადე, სულ მალე შენ და ეს შენი სატრფო, ჩემს ქვაბში აღმოჩნდებით!

***შემოდის გინცი. დარბაზს, პრინცესას და გოტლიბს ნიშანს აძლევს***

***გინცი -*** მოემზადეთ ჩემო პატარა მეგობრებო! ყურადღებით იყავით და ამყევით! გამარჯობა პატივცემულო!

***კაციჭამია -*** აი მოღალატეც გამოჩნდა! ჯანდაბას - შენ შემდეგი ხარ!

***გინცი -*** როგორ გეკადრებათ! რას მკადრებთ?! არ გრცხვენიათ?!

***კაციჭამია -*** აკი ბრიყვი და მშიშარააო ეს პრინციო! კიდევ კარგი, ბორკილები ედო, ისე მეჭიმებოდა რო!..

***გინცი -*** ოჰ, რა უთავბოლო ხალხი ხართ ეს არტისტები! მე, რომ არა, დიდი ხანია თავსა და ბოლოს დაკარგავდით!

***კაციჭამია -*** რაო?! რას ამბობ?

***გინცი -*** რაოდენ საწყენიც არ უნდა იყოს, შეცდით...

***კაციჭამია -*** ეგ როგორ?

***გინცი -*** ჩვეულებრივად.დიახ დიახ. პიროვნებები აგერიათ! შეხედეთ ამას ეს ტანადია, სიმპათიური და ასე შემდეგ. ის კი პუტკუნა, შეუხედავი და ნუ მოკლედ თქვენ გესმით.გარდა ამისა, ის პრინცია და ეს მარკიზი! შეცდომა სახეზეა!

***კაციჭამია -*** ჯანდაბას... მაპატიეთ, ჩემო მეგობარო... უბრალოდ ხომ გესმით ეს წინასაქორწილო ციებ-ცხელება... ნერვები აღარ მივარგა! თანაც ყველაფერი ჩემი გასაკეთებელია! სტუმრების სია! ბანკეტის დაგეგმარება! ყვავილების შერჩევაც კი!.. მთელი ქორწილი ჩემზეა!

***გინცი -*** მესმის, მესმის...

***კაციჭამია -*** იმედია, ჩვენი შეთანხმება ჯერ კიდევ ძალაშია?

***გინცი -*** თქვენ იმ დიდ წარმოდგენაში მონაწილეობას გულისხმობთ?

***კაციჭამია -*** დიახ!

***გინცი -*** სიმართლე რომ გითხრათ, ამის თაობაზე ვარ მოსული... მაგრამ როგორც ჩანს თქვენ არ გცალიათ... სხვა დროს შემოვივლი... ოდესმე!

***კაციჭამია -*** გემუდარებით, შეჩერდით! მიბრძანეთ, რაც გნებავთ! ყველაფერს შევასრულებ!

***გინცი -*** კარგი კარგი. ამ სიშორეზე ტყუილად ხომ არ გამოვიდოდი. და გარდა ამისა თქვენს სანახავად ამდენ მაყურებელს ხომ არ წამოვიყვანდი! აქ ხართ ძვირფასო მეგობრებო?

***კიიი***

***გინცი -*** ბატონო კაციჭამია, გვიჩვენეთ რამე გარდასახვა! გთხოვთ!

***კაციჭამია -*** უპრობლემოდ!

***კაციჭამია ურჩხულად იქცევა***

***გინცი -*** კარგით რა, ბატონო ჩემო! ასეთი საზარელი ურჩხულების ჩვენებით მთელ მაყურებელს დავკარგავთ! ეს ურჩხული არ გვაწყობს, ხომ ასეა?

***კიიი***

***კაციჭამია -*** უკაცრავად... დღეს უბრალოდ ფორმაში არ ვარ.

***გინცი -*** კარგი, ეს პირველი შეცდომა დავივიწყოთ. მითხარით გეთაყვა, და შეძლებთ თუ არა გადაიქცეთ რაიმე პატარა და უმნიშვნელო არსებად?..

***კაციჭამია -*** მაგალითად?

***გინცი -*** ნუ... მაგალითად... თაგვად. წრუწუნად. როგორც გენებოთ.

***კაციჭამია -*** თაგვად?

***გინცი -*** ხო

***კაციჭამია -*** წრუწუნად?

***გინცი -*** თუნდაც

***კაციჭამია -*** უპრობლემოდ! მიყურეთ.

***კაციჭამია გადაიქცევა თაგვად. გინცი მიუვარდება და შჭამს***

***გინცი -*** რა საშინელებაა... რატომ გონია ყველას რომ ჩვენ, კატებს, თაგვების ჭამა გვიყვარს... მეგობრებო, ჩვენ გავიმარჯვეთ!

***გოტლიბი და პრინცესა თავისუფლდებიან. სასახლე იცვლება***

***გოტლიბი -*** პრინცესა!

***პრინცესა -*** გოტლიბ!

***შემორბისის მეფე***

***მეფე -*** სადაა ეს კაციჭამია! გამიშვით! გამატარეთ! ეს რა არი?! შვილებო!

***გინცი -*** დიდებულო ხელმწიფევ, თავს უფლება მივეცი და თქვენს მოსვლამდე ჩემს პატარა მეგობრებთან ერთად, გავათავისუფლე პრინცესა და გოტლიბი! ესეც ასე. ჩვენი ამბავი დასასრულს უახლოვდება. ხომ გითხარი, რომ ყველაფერი კარგად იქნება.

***გოტლიბი -*** კი, და დანაპირები შეასრულე. მადლობა გინც.

***გინცი -*** იყავი ბედნიერი გოტლიბ! ამ დღიდან მთელ სამეფოში ბედნიერებამ დაისადგურა. სიხარულმა და სიკეთემ დაისადგურა მთელ ქვეყანაზე! სიკეთემ გაიმარჯვა, ვინაიდან რა უბედურებაც არ უნდა დაგვატყდეს თავს, რა ბოროტებამ არ უნდა შემოგვიტიოს, ბოლო მაინც კეთილია! და თუ ვინმეს დაგჭირდით, მე აქ ვარ, დამიძახეთ.

***ფარდა***